Helpmekaar Rocco se nuwe BFF - Helpie Flitse
Helpmekaar Rocco se nuwe BFF
Die bekende pianis, Rocco de Villiers, is nie net deel van die vriende van Helpmekaar nie. Hy beskou Helpmekaar as sy nuwe BFF na afloop van die jaarlikse modeparade wat vanjaar by die eksklusiewe Rand Club in Johannesburg plaasgevind het.
Helpmekaar Kollege se modeparade is elke jaar 'n spoggeleentheid waarin graad 11 en 12-leerders pronk as modelle vir Suid-Afrikaanse modeontwerpers. Ander senior leerders is op hul beurt kelners tydens die verigtinge.
Met De Villiers op die klawers en Lizelle le Roux op viool, het hulle die musiek gemaak waarop die modelle die uitrustings ten toon gestel het. "Dit was 'n eerste en dit was fantasties! En 'n hoogtepunt as deel van die viering van my 20-jarige loopbaan. Die idee het van die organiseerders gekom," vertel De Villiers. Van die Helpie-modelle het geloop in sý twintig gunsteling kostuums van die laaste twintig jaar van sy loopbaan. "Eerstens moet ek noem dat dit niks met mode uit te waai het nie. Dit is dikwels idees wat ek gehad het of iewers gesien het, dan na 'n ontwerper geneem het en gevra het om dit 'n Rocco-kwaliteit te gee. Al die ontwerpers is Suid-Afrikaans, aangesien ek daarin glo om plaaslike talent te ondersteun."
De Villiers se styl word gekenmerk aan sy oorspronklike uitrustings en die swierige blom wat deel daarvan uitmaak. Dié blomme maak nie net 'n impak nie, maar het ook 'n dieper betekenis: "Die blom op al my uitrustings is 'n ode aan my ma wat in 2010 oorlede is. Sy was 'n statige vrou en het nooit die huis verlaat sonder 'n mooi uitrusting wat altyd afgerond was met 'n reuse blom op die skouer nie. Vandaar die idee wat ook intussen deel van my verhoogidentiteit geword het."
Volgens De Villiers was 2019 se Helpie-modeparade 'n reuse sukses en nog 'n diamant in Helpmekaar se kroon. "Dit was stylvol, baie gepas vir die Rand Club en 'n enorme sukses. Lizelle, my vioolspeler, en ek het onsself baie geniet. Daar was meer blomme as by 'n staatsbegrafnis – maar dit het bygedra tot die swierigheid van die geleentheid. Die modes was mooi, maar ek dink daar was ruimte vir meer kleur en dalk 'n kategorie met sport- of selfs swemklere. Dan sou hulle [die gehoor] nog harder gegil het!"